Dan Barna: ”Visul PNL și PSD este ca Alianța USR-PLUS să devină irelevantă electoral”

Președintele USR, Dan Barna, a declarat, la Digi24, că pentru liberalii și social-democrații au ca scop comun să transforme USR-PLUS într-o formațiune politică ”irelevantă electoral”, un posibil indiciu fiind modul în care guvernul PNL a tratat chestiunea legiferării alegerii primarilor în două tururi de scrutin. Pe de altă parte, Barna nu a exclus posibilitatea formării după alegeri a unei majorități PNL-USR-PLUS care să fie capabilă inclusiv de o revizuire a Constituției.

”PNL a promis și anticipaate și primari în două tururi. Cele două tururi sunt acum o fata morgana, iar anticipatele sunt un ghici. Cine profită cel mai mult? PSD și într-o măsură mare PNL. Vă întreb atunci: e blat sau nu e blat?”, a declarat Dan Barna.

El le-a imputat liberalilor că nu au dat încă din noiembrie o ordonanță de urgență pentru alegeri locale în două tururi, situație în care, până acum, s-ar fi pronunțat și Curtea Constituțională asupra acestei proceduri. ”Ce faci? Aștepți până în ultimul moment și spui ”Doamne ajută!” sau dai din timp ordonanță de urgență”, a spus președintele USR.

”Nu știu dacă e blat, dar constat că majoritatea obiectivelor asupra cărora am convenit nu sunt realizate. PNL și PSD sunt două mari partide care vor să scoată USR-PLUS din peisaj (…) Noi analizăm responsabil și matur secvențele. Pentru PNL și PSD visul e ca USR-PLUS să devină irelevantă electoral” a continuat Barna.

Pe de altă parte, el nu a exclus posibilitatea ca USR-PLUS și PNL să formeze după alegerile parlamentare, anticipate sau la termen, o coaliție guvernamentală suficient de puternică încât să poate promova schimbarea Constituției, inclusiv prin schimbarea procedurii prin care se poate ajunge la alegeri anticipate.

”Este nevoie de o reformă constituțională a unei guvernări PNL-USR ca să putem avea anticipate în viitor dacă mai ajungem în situația asta (…) Constituția actuală este ca o haină veche ruptă la coate și scurtă la mâneci”, a apreciat Barna.

În ce privește alegerile anticipate, președintele USR s-a pronunțat ca acestea să aibă loc în altă zi decât alegerile locale. ”Cred că ar trebui să fie o diferență, imaginați-vă șase buletine de vot cu șase urne. Oamenii vor mai greși și vor fi multe voturi anulate”, a argumentat Barna.

Foto: Dan Barna (Inquam Photos/ Ovidiu Micsik)